Gandia aposta pel Patrimoni amb la museïtzació del Castell de Bairén i la consolidació del Pla de visites de la Cova del Parpalló
13 agost 2021

## Gandia aposta pel Patrimoni amb la museïtzació del Castell de Bairén i la consolidació del Pla de visites de la Cova del Parpalló13 agost 2021Última actualització: 13 agost 2021

![](../gestion/img/863e8a4cc4d55f6c5354b168973d8387d602edaf0036afa04aaf745726fcfa2b.jpg)  
  

La regidora de Patrimoni i Arqueologia, Alícia Izquierdo, acompanyada de l'arqueòleg municipal, Joan Negre, han informat aquest matí que aquest departament ha sigut beneficiat amb un paquet d'ajudes per part de la Generalitat i de i la Diputació, per un import conjunt de 15.500 euros, perquè l'Ajuntament de Gandia continue apostant pel Patrimoni de la nostra ciutat.

Davant aquesta notícia "molt positiva", Izquierdo ha assenyalat que "des de fa anys s'està treballant molt bé tècnicament des del departament", des d'on s'han engegat projectes de l'anterior legislatura com l'execució de la primera fase de restauració del Castell de Bairén i també del Morabit gràcies als Fons Europeu de Desenvolupament Regional (FEDER). També ha destacat que aquestes ajudes "alliberen les arques municipals i permeten continuar treballant i ampliant altres projectes que contribueixen a augmentar la difusió i el coneixement del patrimoni de la ciutat de Gandia".

Pel que fa a les ajudes, l'àrea de Patrimoni rep 10.500 € de la Generalitat per a la museïtzació i la consolidació de les estructures excavades l'any passat al Bairén, així com altres 5.000 € per part de la Diputació per a consolidar el Pla de visites de la Cova del Parpalló, que es pot visitar dissabtes i diumenges a les 10 del matí durant tot l'any i divendres a les 19.30 durant tot l'estiu.

Per la seua part, Negre ha explicat que la museïtzació del Castell de Bairén dignificarà aquest monument mil·lenari de cara al públic. Respecte de l'ajuda destinada al Pla de visites de la Cova del Parpalló, ha afegit que és molt especial perquè ve acompanyada del suport del Museu de Prehistòria de València, institució provincial de referència en l'àmbit arqueològic, i "millorarà el nombre i la qualitat de les visites que es realitzen a l'estiu".

A més, l'arqueòleg municipal ha finalitzat que la Cova del Parpalló, "el jaciment del paleolític més important del País Valencià”, s'adhereix a la xarxa de jaciments potenciats per la mateixa Diputació, entre els quals es troben altres com la Bastida de les Alcusses a Moixent o el Pico de los Ajos a Yátova.

[Twittear](https://twitter.com/share)